Prema UNICEF-ovoj kampanji Stop nasilju među djecom

1. RADIONICA – ŠTO NAS VUČE K NASILJU?

 **Aktivnost: Pisanje manje spretnom rukom** – **10 min.** – Učenici manje spretnom rukom pišu svoje ime i prezime. Aktivnost koristimo kao pokazatelj da se uobičajene stvari mogu raditi na drugačiji način i pritom dobivaju na zanimljivosti. To je u osnovi motivacija za satove razredne zajednice koji će se baviti temom nasilja kroz nove priče, igre, razgovore. Sjedamo u krug i dogovaramo pravila potrebna za uspješnu realizaciju radionica. Često ćemo pričati o osjećajima i iznositi svoje mišljenje pa podsjećam na razredno pravilo „Kad netko govori ne upadamo u riječ“, te da svatko govori za sebe, da se razlikujemo i da stoga nema krivih odgovora. Tko ne želi sudjelovati i odgovarati na neka pitanja ne mora, ali ne smije ometati druge.

 To što se razred suglasio s pravilima još uvijek ne znači da će ih se i držati, barem ne u prvo vrijeme, stoga smo dodali drveni „mikrofon“ u razgovorne igre. Tko drži „mikrofon“ taj govori.

**Aktivnost: Pisanje na leđima učenika – 20 min. –** Učenici su u krugu, lijepe papir na leđa osobe ispred sebe i zapisuju nešto u vezi s tom osobom. Isto to učine osobi sa svoje druge strane. S papirima na leđima krenu šetati i jedni drugima zapisivati još pokoju poruku. Bitno je da se to sve odradi bez komentara, u tišini. S papirima na leđima sjedaju u krug i slijedi opis osjećaja. Bojite li se čega? Što ne biste voljeli pročitati? Želiš li da to drugi čitaju? Učenici su se u većem dijelu izjasnili da su znatiželjni, da ih nije strah napisanog, a svega je troje učenika reklo da se osjećaju nelagodno i da ne bi voljeli da drugi vide što im piše.

Prije no što skinu papire objašnjavamo da napisano, u svojoj osnovi, govori više o onome koji je pisao nego o onome kome piše.

Nakon pročitanih primjedbi vodi se razgovor o mogućnosti vrijeđanja na taj način i o tome kako gotovo nitko nije uvrijeđen što omogućava da se dobro osjećamo. Osvijestiti da u razredu zna biti vrijeđanja i da su to momenti kad smo ljuti, ljubomorni, slabi, te da se iza vrijeđanja i ruganja skrivaju naše slabosti. Jasno je rečeno da napisani komentari više govore o osobi koja ih je napisala nego o osobi kojoj su napisani.